Boer aangekla ná tiener se skietdood op plaas(Argieffoto: StatsSA) ’n Boer (68) van KwaZulu-Natal is agter tralies en sy plaas is glo deur oproeriges aan die brand gesteek nadat ’n tienerseun verlede week op dié plaas in die Glencoe-omgewing doodgeskiet is. Garth Millen Simpson (68) sal na verwagting eerskomende Woensdag aansoek om borgtog doen nadat ’n skoot verlede Dinsdag tydens ’n struweling tussen hom en die 17-jarige Qiniso Dlamini afgegaan het. Dlamini is doodgeskiet en Simpson is in hegtenis geneem. Die staat beskuldig Simpson van moord met voorbedagte rade. Die verdediging hou egter vol dat die skoot afgevuur is toe die oorledene Simpson se vuurwapen by hom wou afneem en dat die tiener sy eie dood veroorsaak het. Die verdediging is in die besit van ’n selfoonvideo wat volgens hom sy weergawe steun, hoewel die staatsaanklaer glo weier om die video as bewysstuk te aanvaar. Daar kan in die betrokke video, wat Maroela Media onder oë gehad het, gesien word hoe Simpson oënskynlik eers ’n waarskuwingskoot afvuur voor Dlamini en twee ander mans hom takel. Die seun probeer dan die vuurwapen by Simpson afneem en ’n skoot klap. Dlamini stort daarna ineen. Simpson se seun het glo die video geneem. Weiding, beeste Herman de Wet, voorsitter van TLU SA in KwaZulu-Natal, het Maandag aan Maroela Media gesê Simpson sukkel al ’n geruime tyd met beeste wat vanuit die nabygeleë informele nedersetting onregmatig op sy plaas wei. Simpson het al heinings opgerig om die beeste uit te hou, maar dit word glo gedurig gesteel. De Wet sê Simpson het op die dag van die skietery weer ’n trop beeste op sy plaas aangetref en die beeste in die kraal toegemaak om te probeer vasstel aan wie die diere behoort. Simpson se buurman het glo aangedui dat nege van sy beeste gesteel is. Die beeste wat Simpson op sy plaas aangetref het, het glo ooreengekom met ŉ beskrywing van die gesteelde diere. ’n Groep jong mans het na bewering op die plaas aangekom en volgehou dat die beeste aan hulle behoort. “Die mans was baie aggressief en wou die slot [van die kraal] oopbreek.” Volgens De Wet het Simpson sy haelgeweer gaan haal om hom teen die groep mans te beskerm. Hy het in hierdie stadium glo reeds die polisie se veediefstaleenheid na die plaas ontbied. “Simpson het hulle probeer afskrik en ŉ waarskuwingskoot in die lug afgevuur,” sê De Wet. Die mans het hom egter oorrompel. Daar kan in die video gehoor word hoe een van die jong mans aan sy makkers skree om nie te slaan nie. Dlamini gee Simpson oënskynlik ’n skop teen die bors en ’n hou deur die gesig voor hy glo die vuurwapen probeer afneem en die skoot afgaan. De Wet sê Dlamini se makkers het daarna weggehardloop. Simpson het die polisie en ŉ ambulans na die plaas ontbied en is met die owerhede se aankoms in hegtenis geneem. Kapt. Nqobile Gwala, polisiewoordvoerder, sê Dlamini is in die maag geskiet en is op die toneel dood verklaar. Talle oproeriges het verlede week buite die Glencoe-landdroshof opgeruk terwyl Simpson se weiding kort ná die voorval aan die brand gesteek is. Ander boere in die omgewing is glo met die dood gedreig sou hulle die vlamme help blus, sê De Wet. ’n Skuur is intussen Donderdag, enkele ure ná die hofverrigtinge, glo ook aan die brand gesteek. “Ons is baie bekommerd dat oproeriges die reg in eie hande neem. Hulle het geen respek vir eiendomsreg nie.” De Wet sê Simpson kon nog nie aansoek om borgtog doen nie omdat die oorledene se familie beswaar aangeteken het teen die ondersoekbeampte. Die ondersoekbeampte is daarvan beskuldig dat hy bevooroordeeld is en is intussen vervang. Die staat staan nou die aansoek om borgtog teen. Volgens De Wet het die staatsaanklaer verlede week geweier om na die selfoonvideo in die hof te kyk. TLU SA het intussen ’n vergadering met die polisie sowel as die plaaslike burgemeester, onderburgemeester, gemeenskapsveiligheidforum (GPF) en departement van veiligheid en sekuriteit belê. Sommige partye het egter aangedui dat hulle nie die vergadering gaan bywoon nie omdat die polisie na bewering partydig is en die vergadering kon nog nie plaasvind nie.